**આગળ વધવાનો શોર્ટકપ**

૧. સખત મહેનત, ર. કુદરતી પ્રતિભા, ૩. ખંતપૂર્વકનો મહાવરો, ૪. સાતત્ય, પ. દૃઢ સંકલ્પ, ૬. વ્યવસ્થિત તાલીમ અને ૭. યોગ્ય સમયે યોગ્ય તક... આ સિવાય આ દુનિયામાં આગળ વધવાનો કોઈ શોર્ટકટ નથી.

**ધર્મ એટલે...**

ધર્મ એટલે આચાર-ફરજ.

ધર્મ એટલે સર્વ સુખો ઉત્પન્ન કરનાર બ્રહ્મા.

ધર્મ એટલે સકલ દુઃખનાશક શંકર.

ધર્મ એટલે પાપરૃપ અંધકારનાશક સૂર્ય.

ધર્મ એટલે કર્મ વનને બાળી નાંખનાર દાવાનળ.

ધર્મ એટલે ઉપદ્રવરુપ મૃગલાઓને ભગાડનાર સિંહ.

ધર્મ એટલે સર્વ વ્યાધિઓનો નાશ કરનર મહાવૈશ્વ ધન્વંતરિ.

ધર્મ એટલે સંકટ કે વિઘ્નનાશક મહામંગલ.

ધર્મ એટલે આફતો ફરી સમુદ્રને પીનાર અગસ્ત્ય ઋષિ.

ધર્મ એટલે દુર્ગતિમાં પડતાંને અટકાવી ઊર્ધ્વગતિ કરાવનાર જેટ વિમાન.

ધર્મ એટલે પરલોકમાં સાથ આપનાર પરમ પ્રિય મિત્ર.

ધર્મ એટલે કામ-ક્રોધાદિ રોગ નાશ કરનાર સર્જન ડૉકટર.

ધર્મ એટલે પરલોક યાત્રા માટેનું પાથેય (ભાથું)

ધર્મ એટલે અહિંસા, સંયમ અને તપ.

ધર્મ એટલે મોક્ષે પહોંચાડનાર ઉત્કૃષ્ટ મહામંગલ.

**સંસાર એટલે...?**

 આપણું ધાર્યું કાંઈ ના થાય, તેનું નામ સંસાર.

 સુઓ તો સમાધિ ને ઊઠો તો ઉપાધિ, તેનું નામ સંસાર.

 બાર સાંધે ને તેર તૂટે, તેનું નામ સંસાર.

હાથે ય બાળવાના ને હૈયું પણ બાળવાનું, તેનું નામ સંસાર.

 આ લોક પણ બગડે ને પરલોક પણ બગડે, તેનું નામ સંસાર.

 તમાચો મારી ગાલ લાલ રાખવાનો, તેનું નામ સંસાર.

 ખિસ્સા ખાલી ને ભપકા ભારી, તેનું નામ સંસાર.

 પાઈની પેદાશ નહિ ને ઘડીની નવરાશ નહીં, તેનું નામ સંસાર.

 આરાધનાનું નામ નહીં ને વિરાધનાનો પાર નહીં, તેનું નામ સંસાર.

 પરાણે મોં હસતું રાખવાનું, તેનું નામ સંસાર.

 ભૂત ભાગે ને પલિત જાગે, તેનું નામ સંસાર.

**જો... તો...**

જો તમે ચંદ્ર છો, તો હું ચકોર છું.

જો તમે સૂર્ય છો, તો હું ચક્રવાત છું.

જો તમે પદ્મકમળ છો, તો હું ભ્રમર છું.

જો તમે ઘનઘોર મેઘ છો, તો હું મયૂર છું.

જો તમે રસ છો, તો હું રંગ છું.

જો તમે વસંત છો, તો હું પવન છું.

જો તમે સાગર છો, તો હું સરિતા છું.

જો તમે સરિતા છો, તો હું માછલી છું.

જો તમે તળાવ છો, તો હું કમળ છું.

જો તમે કમળ છો, તો હું પરિમલ છું.

જો તમે પરિમલ છો, તો ભ્રમર છું.

જો તમે દીપક છો, તો હું દીવેટ છું.

જો તમે પતંગ છો, તો હું દોર છું.

જો તમે વૃક્ષ છો, તો હું છાયા છું.

જો તમે ડાળ છો, તો હું પંખી છું.

જો તમે આંબો છો, તો હું મંજરી છું.

જો તમે ગાય છો, તો હું વાછરડું છું.

જો તમે ગજરાજ છો, તો હું મદનિયું છું.

જો તમે મા છો, તો હું બાળક છું.

જો તમે ભગવાન છો, તો હું ભક્ત છું.